Tere hommikust, austatud kolleegid! Alustame Riigikogu täiskogu II istungjärgu seitsmenda töönädala neljapäevast istungit. Head ametikaaslased, ma usun, et sügisesed põllutööd on kõigil tehtud, ja soovin teile igati asjakohast mardipäeva! Ja nüüd palun kõnetooli neid Riigikogu liikmeid, kes soovivad üle anda eelnõusid või arupärimisi! Kalle Laanet, palun!
Austatud juhataja! Head kolleegid! Meil on arupärimine rahandusminister Jürgen Ligile ja selle üleandja pole sellepärast mina, et ma Saaremaaga seotud olen, vaid et ma olen meesterahvas. Naisterahvad ju Jürgen Ligile küsimusi esitada ei tohi ja nõrgemad meesterahvad samamoodi. Ma võtsin julguse kokku ja söandan ta käest küsida. Arupärimine puudutab Kuressaare linna kontsernikonto kasutamist. Kuressaare linn on andnud AS-ile Saaremaa Golf õiguse kasutada Kuressaare linna kontsernikontot, saades sealt krediidi kasutamise õiguse. Nagu me teame, on Saaremaa Golf aktsiaselts, millest Kuressaare linnale kuulub vaid 66,2%, ülejäänud on väikeaktsionärid. Sellega kaasnevalt on meil julgus küsida rahandusministrilt kaks küsimust. Kas selle näite puhul on tegemist seaduse eiramisega? Ning kuidas, milliste eeskirjadega on kohalike omavalitsuste jaoks reguleeritud kontsernikonto kasutamine? Aitäh!
Head ametikaaslased, rohkem kõnesoove ei ole. Olen juhatuse nimel vastu võtnud ühe arupärimise ning vastavalt meie kodu- ja töökorra seadusele otsustab Riigikogu juhatus selle edasise menetlemise. Läheme edasi teadete juurde. Austatud Riigikogu esimees on edastanud Riigikogu liikmete arupärimise rahandusminister Jürgen Ligile ja samuti sotsiaalminister Hanno Pevkurile. Viime läbi kohaloleku kontrolli. Kohalolijaks registreerus 82 Riigikogu liiget, puudub 19. Tänast päevakorda täpsustada vaja ei ole.
Läheme esimese päevakorrapunkti juurde, milleks on Vabariigi Valitsuse algatatud rahuaja riigikaitse seaduse ja sõjaaja riigikaitse seaduse muutmise seaduse eelnõu 78 teine lugemine. Ma palun Riigikogu kõnetooli riigikaitsekomisjoni liikme Tõnu Juuli!
Lugupeetud eesistuja! Austatud kolleegid! Käesoleva seaduseelnõu esimene lugemine lõpetati siin saalis 2011. aasta 12. oktoobril. Riigikaitsekomisjon arutas eelnõu enne teisele lugemisele esitamist oma 24. oktoobri istungil. Muudatusettepanekute esitamise tähtaeg oli 24. oktoober kell 10 ja selleks ajaks ühtegi ettepanekut ei esitatud, mistõttu tuleb eelnõu teisel lugemisel lähtuda esimese lugemise tekstist. Meeldetuletuseks nii palju, et eelnõu põhieesmärk on ajakohastada riigikaitselisi termineid, nimetades sõjalise kaitse arengukava ümber riigikaitse arengukavaks. Teatavasti on sõjaline riigikaitse vaid üks olulisi riigikaitse osi. Riigikaitse on oma olemuselt palju laiema tähendusega, see ei käsitle ainult sõjaaega ega ainult sõjalist tegevust. Veel täpsustatakse eelnõus kaitsejõudude mõistet. Rahuaja riigikaitse seaduse § 11 kohaselt kuuluvad kaitsejõudude koosseisu kaitsevägi, Kaitseliit ja Siseministeeriumi valitsemisalas olevad sõjaväeliselt korraldatud üksused, millest viimati nimetatud üksuste tegevus on lõpetatud või ümber korraldatud ning neid ei ole kavas taas luua. Riigikaitsekomisjon kiitis oma 24. oktoobri istungil konsensusega heaks eelnõu teise lugemise seletuskirja. Veel otsustas komisjon konsensusega teha Riigikogu juhatusele ettepanek lülitada käesolev seaduseelnõu teiseks lugemiseks Riigikogu 9. novembri istungi päevakorda ning juhul, kui teine lugemine lõpetatakse, lülitada eelnõu kolmandaks lugemiseks Riigikogu 16. novembri istungi päevakorda. Tänan!
Head ametikaaslased, kas teil on ettekandjale küsimusi? Küsimusi ei ole. Ma tänan ettekandjat! Kas soovitakse avada läbirääkimisi? Läbirääkimissoove ei ole. Eelnõu 78 muutmiseks ettepanekuid ei laekunud. Juhtivkomisjoni ettepanek oli teine lugemine lõpetada. Teine lugemine on lõppenud ja esimese päevakorrapunkti käsitlemine samuti. Head ametikaaslased, ma tänan teid! Meie istung on lõppenud, ma soovin teile edu teie töös! Istungi lõpp kell 10.06.